Sausio mėnesį visuomenę dominę kalbos kultūros klausimai

Ar vartotinas sporto terminas „brasas“?
Pirmenybė teikiama sporto terminui „plaukimas krūtine“. 

Ar taisyklinga rašyba „nuopolis“?
Ne, netaisyklinga. Rašoma „nuopuolis“. Šis daiktavardis siejamas su veiksmažodžio pulti (puola, puolė) priešdėliniais vediniais „pripuola, nupuola“. Dvibalsis „uo“ išlieka visuose vediniuose. 

Kaip taisyti: „Viską apjungė į vieną“?
Veiksmažodis „apjungti“ nevartotinas. Taisant turi būti atsižvelgiama į kontekstą, tačiau konkrečiu atveju turėtų būti: „Viską sujungė į vieną“. 

Kuo galima pakeisti žodį „disbalansas“?
Tarptautinis žodis „disbalansas“ gali būti pakeistas terminais „neatitiktis“, „neatitikimas“.

Teikiamas „pasiūlymas“ ar „siūlymas“?
Abu žodžiai galimi vartoti, tačiau kanceliarinėje kalboje nusistovėjusi priešdėlinė daiktavardžio forma. Taigi „teikiamas pasiūlymas“. „Siūlymas“ neturi oficialumo atspalvio. 

Ar galima „pasikreipti į konsultuojančią įstaigą“?
Žodis „pasikreipti“ nevartojamas kreipimosi reikšme. Reikšme „eiti kur su prašymu, su reikalu; išdėstyti savo mintis, pasiūlymus“ vartojamas veiksmažodis „kreiptis“.

Ar reikia taisyti: „tuo pačiu primename, kad ...“?
Reikia. Žodžių junginys „tuo pačiu“ (prieveiksmio reikšme) neteiktinas vienarūšėms sakinio dalims ar sakiniams jungti. Vartotini prieveiksmiai „drauge“, „kartu“ arba ieškoma kitų jungimo būdų. 
Taigi taisykime „kartu primename, kad ...“.

„Žiemos olimpinės žaidynės“ ar „Žiemos olimpiada“?
Kaip sporto terminai „olimpiada“ ir „olimpinės žaidynės“ nėra tapatūs. „Olimpiada“ apibrėžiama ne kaip varžybos, o kaip ketverių iš eilės kalendorinių metų laikotarpis. Tačiau šnekamojoje kalboje „olimpiada“ yra įgijusi ir olimpinių žaidynių reikšmę. Taigi, kai nereikia terminologinio tikslumo, abu terminus galima vartoti sinonimiškai.  

Ar galima žodį „centai“ trumpinti „cnt.“?
Ne. Žodžio „centas“ santrumpa – „ct“. Ji rašoma be taško. 

„Antra diena sninga“ ar „antrą dieną sninga“?
Laiko trukmei reikšti vartotinas ir vardininkas, ir galininkas, jie yra lygiaverčiai bendrinės kalbos normos variantai. 


Parengė kalbos tvarkytoja Laima Sidorenkienė. 
Rengiant atsakymus naudotasi Valstybinės lietuvių kalbos komisijos konsultacijų banku, Terminų banku, „Sporto terminų žodynu“, „Dabartinės lietuvių kalbos žodynu“. 
